

**Република Србија**

**МИНИСТАРСТВО ИНФОРМИСАЊА**

**И ТЕЛЕКОМУНИКАЦИЈА**

**ИЗВЕШТАЈ О СПРОВЕДЕНОМ КОНКУРСУ ЗА СУФИНАНСИРАЊЕ ПРОJЕКАТА ПРОИЗВОДЊЕ МЕДИЈСКИХ САДРЖАЈА НАМЕЊЕНИХ ПРИПАДНИЦИМА СРПСКОГ НАРОДА У ЗЕМЉАМА РЕГИОНА У 2025. ГОДИНИ**

**Јул 2025. године**

Министарство информисања и телекомуникација је на основу члана 27. став 8. Закона о јавном информисању и медијима („Службени гласник РС”, брoj 92/23) припремило извештај о спроведеном Конкурсу за суфинансирање проjеката производње медијских садржаја намењених припадницима српског народа у земљама региона у 2025. години

1. **Основни подаци о Конкурсу**

Министарство је на основу члана 16. став 1. тачка 4.) и члана 20. Закона о јавном информисању и медијима („Службени гласник РС”, брoj 92/23), Правилника о суфинансирању пројеката за остваривање јавног интереса у области јавног информисања („Службени гласник РС” брoj 6/24), Уредбе о условима и критеријумима усклађености државне помоћи у области јавног информисања („Службени гласник РС” број 9/22) и Одлуке о расписивању конкурса за суфинансирање пројеката у области јавног информисања у 2025. години Број: 000062484 2025 13460 003 005 000 001 од 27. јануара 2025. године расписало Конкурс за суфинансирање проjеката производње медијских садржаја намењених припадницима српског народа у земљама региона у 2025. години. Конкурс је био расписан у периоду од 1. фебруара 2025. године до 17. марта 2025. године, а јавни позиви су објављени на веб-сајту Министарства информисања и телекомуникација и на Јединственом информационом систему за спровођење и праћење суфинансирања пројеката у области јавног информисања (у даљем тексту: ЈИС).

Учесници конкурса су могли поднети захтев за суфинансирање пројекта у износу који не прелази 80% оправданих трошкова вредности пројекта.

1. **Намена Конкурса**

Намена конкурса је информисање на српском језику припадника српског народа који живе у земљама региона: Мађарскоj, Хрватскоj, Румуниjи, Северној Македониjи, Албаниjи, Црноj Гори, Босни и Херцеговини и Словениjи у складу са чланом 19. став 2. Закона о јавном информисању и медијима.

1. **Критеријуми за оцену пројеката**

Критеријуми на основу којих су пројекти оцењивани су:

1) *Мера у којој је предложена пројектна активност подобна да оствари јавни интерес у области јавног информисања*, а посебно:

1. релевантност пројекта;

2. изводљивост пројекта;

3. праћење реализације пројекта;

4. капацитети предлагача пројекта;

5. доступност садржаја циљној групи;

6. буџет и оправданост трошкова.

2) *Мера у којој се медиј путем кога ће бити реализован пројекат придржава професионалних и етичких стандарда*:

1. да ли су медију путем којег ће бити реализован пројекат изречене мере од Савета за штампу, у последњих годину дана, због кршења професионалних и етичких стандарда;

2. тежина прекршаја и учесталост понављања.

* 1. **Ближи критеријуми за оцену пројеката**

Јавним позивом су дефинисани ближи критеријуми, односно приоритетне теме:

* очување српског идентитета, српског језика и српског ћириличног писма;
* сарадња са сународницима;
* неговање културе различитости, дијалога и толеранције;
* интеркултуралност;
* медијска писменост;
* неговање културе сећања;
* промоција савременог стваралаштва у области културе и уметности;
* програми намењени деци и младима;
* јачање капацитета медија за производњу садржаја на српском језику, остваривање људских и мањинских права српског народа у земљама региона;
* превенција и заштита од дискриминације.

Учесници су, осим на приоритетне, могли да предложе суфинансирање пројекта и на друге теме које доприносе остваривању јавног интереса у области јавног информисања.

1. **Финансијски аспекти конкурса**

За реализацију Конкурса за суфинансирање проjеката производње медијских садржаја намењених припадницима српског народа у земљама региона у 2025. години опредељено је 34.800.000,00 динара.

*Табела 1. Приказ опредељених средстава по економским класификацијама*

|  |  |  |  |
| --- | --- | --- | --- |
| **РБ** | **Назив конкурса** | **Економска класификација** | **Износ средстава у РСД** |
| 1. | Конкурс за суфинансирање проjеката производње медијских садржаја намењених припадницима српског народа у земљама региона у 2025. години | 424 | 34.800.000,00 |
|  | **Укупно:** |  | 34.800.000,00 |

Учесници су за реализацију пројеката тражили укупно 79.596.346,00 динара, што је 1,16 пута више у односу на износ опредељених средстава за реализацију конкурса.

*Табела 2. Приказ опредељених и тражених средстава по конкурсима*

|  |  |  |  |
| --- | --- | --- | --- |
| **РБ** | **Назив конкурса** | **Тражена средства у 2024. години** | **Тражена средства у 2025. години** |
| 1. | Конкурс за суфинансирање пројеката производње медијских садржаја за штампане медије и сервисе новинских агенција | 68.431.920,00 | 79.596.346,00 |

Најмањи износ средстава који је могао бити одобрен за суфинансирање пројекта је 600.000,00 динара, а највећи 2.000.000,00 динара.

1. **Пријављени пројекти**

На Конкурсу за суфинансирање проjеката производње медијских садржаја намењених припадницима српског народа у земљама региона у 2025. години путем ЈИС-а пристигло је укупно 66 пријава. Проверу поднетих пријава извршила је стручна служба министарства. Провера се односила на испуњеност услова за учешће на конкурсу. Због неиспуњавања услова конкурса, датих у jавном позиву, решењем је одбачено девет пројектних пријава. Одбачене пројекте комисија није разматрала.

1. **Именовање и улога стручне комисије**

За Конкурс за суфинансирање проjеката производње медијских садржаја намењених припадницима српског народа у земљама региона у 2025. години кандидати за чланове стручне комисије пријављивали су се путем ЈИС-а. Биографије кандидата за чланове комисије вредноване су путем ЈИС-а на основу бодовне листе за оцену биографија и кандидати су се на конкурс пријављивали са већ раније оствареним бројем бодова. На две ранг листе пријављених кандидата, на основу броја добијених бодова стигло је 8 пријава кандидата за чланове комисије, од којих су 7 пријавa новинарских и медијских удружења и 1 пријава теоретичара, аналитичара и практичара из области медија који су се самостално пријавили. Министар је на основу ранг листе Решењем о именовању чланова Комисије за Конкурс за суфинансирање проjеката производње медијских садржаја намењених припадницима српског народа у земљама региона у 2025. години Број: 001074515 2025 13460 003 005 012 002 од 21. марта 2025. године именовао петочлану комисију за оцену пројеката.

Већина чланова комисије именована је на предлог новинарских и медијских удружења. Решење о именовању чланова комисија доступно је на веб сајту Министарства информисања и телекомуникација на адреси: https://mit.gov.rs/extfile/sr/15723/Resenje2.pdf и на ЈИС-у blob:https://jis.mit.gov.rs/168dda6d-99bf-4c23-92be-a9e59c979b77.

Чланови комисија су потписали Пословник о раду, Изјаву о непостојању сукоба интереса и Уговор о делу, којим су се обавезали да размотре и оцене пројекте у складу са критеријумима утврђеним Законом о јавном информисању и медијима, Правилником о суфинансирању пројеката за остваривање јавног интереса у области јавног информисања, наменом и критеријумима конкурса, датим у јавном позиву којим је расписан конкурс и смерницама за дефинисање и правдање трошкова пројеката.

Пријаве пристигле на конкурс чланови комисије су оценили на порталу Јединственог информационог система у складу са прописаним критеријумима.

Након оцене сваког појединачног пројекта од стране свих чланова комисије бодови су аутоматски сабрани и формирана је ранг листа пројеката, на основу које је комисија на заједничком састанку у министарству предложила износ средстава за сваки подржани пројекат, у складу са опредељеним износом за реализацију конкурса, расподељеним на економској класификацији 424. За пројекте који су добили мањи износ средстава од траженог, комисија је одредила врсту ревидирања активности и предложеног буџета.

1. **Подржани пројекти**

Одлуку о расподели средстава у виду решења, са образложењем, донео је министар, на основу предлога комисија. Од укупно разматраних 57 пројеката подржано је 44, средствима у износу од 34.800.000,00 динара.

Већина пројеката је подржана мањим од траженог износа, па су подносиоци били дужни да доставе Министарству ревидирану пријаву и ревидирани буџет пројекта.

*Табела 4. Приказ броја пројеката пријављених на конкурс*

|  |  |  |  |  |  |  |
| --- | --- | --- | --- | --- | --- | --- |
| **РБ** | **Назив конкурса** | **Средства додељена на конкурсу** | **Укупан број пројеката** | **Број одбачених пројеката** | **Број разматраних пројеката** | **Број подржаних пројеката** |
| 1. | Конкурс за суфинансирање пројеката производње медијских садржаја за штампане медије и сервисе новинских агенција | 34.800.000,00 | 66 | 9 | 57 | 44 |

На веб сајту Министарства информисања и телекомуникација на адреси: <https://mit.gov.rs/vest/13797/konkurs-za-sufinansiranje-projekata-proizvodnje-medijskih-sadrzaja-namenjenih-pripadnicima-srpskog-naroda-u-zemljama-regiona-u-2025-godini.php> и на ЈИС-у <https://jis.mit.gov.rs/grant-owners/2b738bfc-587e-47ae-b0b9-91ccfd208cb3/grants/b0c975fe-a3e9-43a4-940d-23c4d38e37b8> објављена су следећа документа:

* ранг листа пројеката,
* записник о раду комисије,
* предлог комисије о расподели средстава и
* решење о расподели средстава.

1. **Тематска разноврсност подржаних пројеката**

Највећи број подржаних пројеката на Конкурсу за суфинансирање проjеката производње медијских садржаја намењених припадницима српског народа у земљама региона у 2025. години односио се на очување националног и културног идентитета. На ову тему реализовано је 7 пројеката. Култури сећања и очувању српског идентитета, српског језика и српског ћириличног писма посвећено је по 5 пројеката. На тему људских и мањинских права подржана су 3 пројекта. По 2 пројекта подржано је на тему демографије, културних добара, очувања српског националног и културног идентитета, језика и писма и српске музичке традиције. На остале теме, попут афирмативних садржаја за децу, верских садржаја, друштвених и породичних вредности, интеркултуралности, историје, медија, мултикултуралности, науке и образовања, обележавања годишњица, остваривања људских и мањинских права српског народа у земљама региона, очувања националног, културног и језичког идентитета, сарадње са сународницима и туризма реализован је по један пројекат.

*Табела 5. Приказ броја подржаних пројеката по темама и областима*

|  |  |
| --- | --- |
| **Тема/Област** | **Укупан бр. подржаних пројеката** |
| Афирмативни садржаји за децу | 1 |
| Верски садржаји | 1 |
| Демографија | 2 |
| Друштвене и породичне вредности | 1 |
| Интеркултуралност | 1 |
| Историја | 1 |
| Култура сећања | 5 |
| Културна добра | 2 |
| Људска и мањинска права | 3 |
| Медији | 1 |
| Мултикултуралност | 1 |
| Наука и образовање | 1 |
| Обележавање годишњица | 1 |
| Oстваривање људских и мањинских права српског народа у земљама региона | 1 |
| Очување националног и културног идентитета | 7 |
| Очување националног, културног и језичког идентитета | 1 |
| Очување српског идентитета, српског језика и српског ћириличног писма | 5 |
| Очување српског националног и културног идентитета, језика и писма | 2 |
| Сарадња са сународницима | 1 |
| Српска музичка традиција | 2 |
| Туризам | 1 |

Корисници средстава чији су пројекти подржани путем конкурса имали су обавезу да доставе изјаву о објављивању/емитовању произведеног медијског садржаја, односно изјаву о реализацији планираних активности осам дана пре почетка објављивања/емитовања медијског садржаја односно пре реализације догађаја.

До објављивања извештаја 13,64% корисника средстава је доставило изјаве о објављивању/емитовању произведеног медијског садржаја на основу којих је урађен приказ жанровске разноврсности према врсти медија. Један број корисника навео је у изјави да ће садржај бити реализован кроз више жанрова (нпр: вест, извештај, репортажа, интервју, чланак) па је као преовлађујући сматран први жанр који је наведен.

*Табела 6. Жанровска разноврсност реализованих садржаја према броју корисника средстава*

|  |  |  |
| --- | --- | --- |
| **РБ** | **Жанр** | **Број корисника** |
| 1. | Вест | 2 |
| 2. | Извештај | 1 |
| 3. | Интервју | 3 |
| 4. | Репортажа | 1 |
| 5. | Хроника | 1 |
| 6. | Чланак | 2 |
| 7. | Документарни програм | 1 |

1. **Регионална заступљеност корисника средстава**

У оквиру подржаних пројеката, средства су додељена корисницима из осам различитих држава.

*Табела 7. Број корисника који су добили средства за реализацију пројеката, са приказом њихове географске расподеле по државама.*

|  |  |  |
| --- | --- | --- |
| **РБ** | **Држава** | **Број корисника** |
| 1. | Албанија | 2 |
| 2. | Босна и Херцеговина | 13 |
| 3. | Македонија | 8 |
| 4. | Мађарска | 2 |
| 5. | Румунија | 7 |
| 6. | Словенија | 3 |
| 7. | Црна Гора | 4 |
| 8. | Хрватска | 5 |

Највећи број корисника средстава долази из Босне и Херцеговине (13), затим следе корисници из Македоније (8) и Румуније (7). Најмањи број корисника средстава је био из Албаније и Мађарске.